DA Den Europæiske Unions Tidende C 113/64

Sag anlagt den 17. februar 2010 — Rütgers Germany m.fl. mod ECHA

(Sag T-94/10)

2010/C 113/96

Processprog: engelsk

Parter

Sagsøgere: Rütgers Germany GmbH (Castrop-Rauxel, Tyskland), Rütgers Belgium NV (Zelzate, Belgien), Deza, a.s. (Valašské Meziříčí, Den Tjekkiske Republik), Industrial Química del Nalón, SA (Oviedo, Spanien), Bilbaína de Alquitranes, SA (Luchana-Baracaldo-Vizcaya, Spanien) (ved lawyers K. Van Maldegem og R. Cana og solicitor P. Sellar)

Sagsøgt: Det Europæiske Kemikalieagentur (ECHA)

Sagsøgernes påstande

— Sagen antages til realitetsbehandling, og der gives sagsøgerne medhold.

— Den anfægtede retsakt annulleres delvis, for så vidt den vedrører anthracenolie.

— Det Europæiske Kemikalieagentur tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har nedlagt påstand om, at Det Europæiske Kemikalieagenturs afgørelse (ED/68/2009) vedrørende identifikation af anthracenolie (CAS-nummer 90640-80-5) (herefter »anthracenolie«) som et stof, der opfylder kriterierne i artikel 57, litra d) og e), i forordning (EF) nr. 1907/2006 (1) (herefter »REACH«), delvis annulleres i henhold til REACH’s artikel 59.

På grundlag af den anfægtede afgørelse, som sagsøgerne blev bekendt med gennem en pressemeddelelse fra Det Europæiske Kemikalieagentur, blev anthracenolie optaget på listen over 14 kemiske stoffer på listen over særligt problematiske stoffer med henblik på eventuel optagelse i bilag XIV til REACH. Begrundelsen i den anfægtede afgørelse for identifikationen af anthraceneolie som et særligt problematisk stof er, at stoffet er kræftfremkaldende og også persistent, bioakkumulerende og toksisk samt meget persistent og meget bioakkumulerende i henhold til kriterierne i bilag XIII til REACH.

Sagsøgerne har gjort gældende, at den anfægtede afgørelse tilsidesætter de gældende regler, der i henhold til REACH er opstillet til identifikation af særligt problematiske stoffer, og har fremført fire anbringender til støtte for deres søgsmål.

For det første har de anført, at afgørelsen er ulovlig, idet den er truffet i strid med væsentlige formforskrifter. I denne henseende har sagsøgerne gjort gældende, at dossieret, der lå til grund for den anfægtede afgørelse, ikke indeholdt nogen oplysninger om alternative stoffer i strid med artikel 59, stk. 3, og bilag XV til REACH. Videre har de gjort gældende, at sagsøgeren materielt ændrede forslaget om at identificere anthraceneolie som et særligt problematisk stof ved at tilføje artikel 57, litra a) og b), som begrundelse for denne identifikation uden at have kompetence hertil i strid med artikel 59, stk. 5 og 7, i REACH.

For det andet har sagsøgerne gjort gældende, at den anfægtede afgørelse er i strid med forbuddet mod forskelsbehandling og princippet om ligebehandling, da den behandler anthraceneolie forskelligt i forhold til sammenlignelige stoffer uden nogen objektiv begrundelse.

For det tredje hævder de, at Det Europæiske Kemikalieagentur har foretaget en åbenbart fejlagtig vurdering, idet det fastslog, at anthraceneolie er persistent, bioakkumulerende og toksisk samt meget persistent og meget bioakkumulerende på grundlag af egenskaberne for stoffets bestanddele, hvilket ikke er hjemlet i REACH.

For det fjerde har sagsøgerne anført, at den anfægtede afgørelse tilsidesætter proportionalitetsprincippet, da den er uforholdsmæssig, når henses til det udvalg af foranstaltninger, som sagsøgte har til sin rådighed, og de ulemper, der opstår, sat i forhold til de mål, der forfølges.

(1) Europa-Parlamentets og Rådets forordning (EF) nr. 1907/2006 af 18.12.2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396, s. 1).